ವಲಸಿಗರ ಬದಿಗಿಟ್ಟು RSS ಸಿಕ್ರೇಟ್ ಮೀಟಿಂಗ್ ಮಹಾನಗರ ಗೆಲ್ಲಲು ರಹಸ್ಯ ತಂತ್ರಗಳ ಪಾಠ..! ಬಿಬಿಎಂಪಿ ಅಧಿಕಾರ ಹಿಡಿಯಲು ಬಿಜೆಪಿ ಕಸರತ್ತು ನಡೆಸ್ತಿದೆ. ಚುನಾವಣೆಗೆ ಆರ್ಎಸ್ಎಸ್ ನಾಯಕರು ಮಾಸ್ಟರ್ ಪ್ಲಾನ್ ಸಿದ್ಧಪಡಿಸಿದ್ದಾರೆ. ಮೂಲ ಬಿಜೆಪಿ ನಾಯಕರುಆರ್ಎಸ್ಎಸ್ ನಾಯಕರ ಮಧ್ಯೆ ರಹಸ್ಯ ಸಭೆ ನಡೆದಿದ್ದು, ಸಭೆಯಲ್ಲಿ ಕೆಲವು ಕಿವಿಮಾತಿನ ಜೊತೆ ಗೆಲುವಿನ ತಂತ್ರಗಳು ಚರ್ಚೆ ಆಗಿವೆ. ಆರ್ಎಸ್ಎಸ್ ಮುಖಂಡ ಸಿ.ಆರ್. ಮುಕುಂದ್ ನೇತೃತ್ವದಲ್ಲಿ ಸೀಕ್ರೆಟ್ ಮೀಟಿಂಗ್ ನಡೆದಿದೆ. ಸಿ.ಆರ್.ಮುಕುಂದ್, ಸಭೆಯಲ್ಲಿ ಬ್ರ್ಯಾಂಡ್ ಬೆಂಗಳೂರು ಎಂಬ ಸಂದೇಶ ರವಾನಿಸಿದ್ದಾರೆ. ವಲಸೆ ನಾಯಕರನ್ನ ಹೊರಗಿಟ್ಟು ಸಭೆ ನಡೆಸಿದ್ದು, ಹತ್ತಾರು ಪ್ರಶ್ನೆಗಳಿಗೆ ಸೀಕ್ರೆಟ್ ಮೀಟಿಂಗ್ ಜನ್ಮ ನೀಡಿದೆ. ಬ್ರ್ಯಾಂಡ್ ಬೆಂಗಳೂರು ಕಲ್ಪನೆ ಮುಂದಿಟ್ಟ RSS ಸಭೆಯಲ್ಲಿ ಸಚಿವ ಆರ್.ಅಶೋಕ್, ಅಶ್ವತ್ಥ್ ನಾರಾಯಣ್, ಅರವಿಂದ್ ಲಿಂಬಾವಳಿ, ಸತೀಶ್ ರೆಡ್ಡಿ ಭಾಗಿ ಆಗಿದ್ರು. ಸಭೆಯಲ್ಲಿ ಬಿಬಿಎಂಪಿ ಚುನಾವಣಾ ಉಸ್ತುವಾರಿ ಸಮಿತಿ ರಚನೆ ಮಾಡಲಾಯ್ತು. ಸಚಿವ ಆರ್. ಅಶೋಕ್ ನೇತೃತ್ವದಲ್ಲಿ ಸಮಿತಿ ರಚಿಸಿದ್ದು, ಏಪ್ರಿಲ್ ಅಥವಾ ಮೇ ತಿಂಗಳಲ್ಲಿ ಚುನಾವಣೆ ನಡೆಯುವ ಸಾಧ್ಯತೆಗಳಿದ್ದು, ಪಕ್ಷದ ತಯಾರಿ ಬಗ್ಗೆ ಸಮಿತಿ ಚರ್ಚೆ ನಡೆಸಲಿದೆ. ಮೂಲ ಬಿಜೆಪಿ ನಾಯಕರಿಗೆ ಆರ್ಎಸ್ಎಸ್ ಖಡಕ್ ಟಾಸ್ಕ್ ನೀಡಿದ್ದು, ಬ್ರ್ಯಾಂಡ್ ಬೆಂಗಳೂರು ಬಗ್ಗೆ ಒಂದು ತಿಂಗಳಲ್ಲಿ ವರದಿ ನೀಡುವಂತೆ ಆರ್ಎಸ್ಎಸ್ ಕಟ್ಟಪ್ಪಣೆ ಹೊರಡಿಸಿದೆ. ಬ್ರ್ಯಾಂಡ್ ಬೆಂಗಳೂರು ಕಲ್ಪನೆ! ಬಿಬಿಎಂಪಿ ಚುನಾವಣೆ ಗೆಲ್ಲಲು ಬ್ರ್ಯಾಂಡ್ ಬೆಂಗಳೂರು ಅಸ್ತ್ರ ಪ್ರಯೋಗಿಸಲು ಸಂಘದ ನಿರ್ದೇಶನವಾಗಿದೆ.. ಸಿಲಿಕಾನ್ ಸಿಟಿಯನ್ನ ಬ್ರ್ಯಾಂಡ್ ಬೆಂಗಳೂರು ಮಾಡುವುದು ಹೇಗೆ? ಬ್ರ್ಯಾಂಡ್ ಬೆಂಗಳೂರು ಮಾಡಲು ಯಾವೆಲ್ಲಾ ಯೋಜನೆ ಕೊಡಬೇಕು? ಬೆಂಗಳೂರಿನಲ್ಲಿ ಮೂಲ ಸೌಕರ್ಯವನ್ನು ಹೇಗೆ ಅಭಿವೃದ್ಧಿ ಮಾಡುವುದು? ರಾಜಧಾನಿ ಬೆಂಗಳೂರನ್ನು ಹೇಗೆ ಇನ್ನಷ್ಟು ಹೈಟೆಕ್ ಮಾಡಬಹುದು? ಸಮಸ್ಯೆಗೆ ಇತಿಶ್ರೀ ಹಾಡಿ ಬೆಂಗಳೂರನ್ನ ಬ್ರ್ಯಾಂಡ್ ಮಾಡೋದು ಹೇಗೆ? ನಗರವನ್ನು ಬ್ರ್ಯಾಂಡ್ ಬೆಂಗಳೂರು ಮಾಡಲು ಸೂಕ್ತ ಯೋಜನೆ ನೀಡಿ ಅಂತ ಸಂಘದ ಪ್ರಮುಖ ಸಿ.ಆರ್ ಮುಕುಂದ್ ಸೂಚಿಸಿದ್ದಾರೆ ಅಂತ ತಿಳಿದು ಬಂದಿದೆ. ವಲಸಿಗರ ಹೊರಗಿಟ್ಟು ಸಭೆ ಹೌದು, ಬಿಜೆಪಿಗೆ ವಲಸೆ ಬಂದ ನಾಯಕರನ್ನು ಹೊರಗಿಟ್ಟು ರಹಸ್ಯ ಸಭೆ ನಡೆದಿದೆ. ಬೆಂಗಳೂರನ್ನ ಪ್ರತಿನಿಧಿಸುವ ಸಚಿವರಾದ ಎಸ್ಟಿ ಸೋಮಶೇಖರ್, ಮುನಿರತ್ನ, ಗೋಪಾಲಯ್ಯ, ಬೈರತಿ ಬಸವರಾಜ್ ಸಭೆಗೆ ಆಹ್ವಾನಿಸಿಲ್ಲ. ಅಲ್ಲದೆ, ಸಭೆಯಲ್ಲಿ ಈ ವಲಸೆ ನಾಯಕರ ಬಗ್ಗೆಯೂ ಬಿಸಿಬಿಸಿ ಚರ್ಚೆ ನಡೆದಿದೆ. ಈ ವೇಳೆ ಪಕ್ಷ ಸಂಘಟನೆ ಬಗ್ಗೆ ಪ್ರಶ್ನೆ ಮಾಡಿದ ಶಾಸಕ ಲಿಂಬಾವಳಿ, ಹೊರಗಡೆಯಿಂದ ಬಂದವರು ಅಧಿಕಾರ ಅನುಭವಿಸಿದ್ರೆ ಹೇಗೆ ಅನ್ನೋ ಪ್ರಶ್ನೆ ಮುಂದಿಟ್ಟಿದ್ದಾರೆ. ಆರ್ಎಸ್ಎಸ್ ಸಂದೇಶ ಬಿಬಿಎಂಪಿಯಲ್ಲಿ ಬಿಜೆಪಿಯನ್ನ ಗೆಲ್ಲಿಸುವತ್ತ ಗಮನ ಹರಿಸಿ. ನೀವೆಲ್ಲರೂ ಒಂದಿಲ್ಲೊಂದು ಸಲ ಅಧಿಕಾರದಲ್ಲಿ ಇದ್ದವರೇ ಆಗಿದ್ದೀರಿ. ಇಲ್ಲಿ ವ್ಯಕ್ತಿ ಮುಖ್ಯ ಅಲ್ಲ, ವ್ಯಕ್ತಿಗಿಂತ ನಮಗೆ ಪಕ್ಷವೇ ಮುಖ್ಯ. ಪಕ್ಷ ಸಂಘಟನೆಯೇ ನಮ್ಮ ಆದ್ಯತೆ ಅನ್ನೋದು ನೆನಪಿರಲಿ ಅಂತ ಸಿಆರ್ ಮುಕುಂದ್ ನಾಯಕರಿಗೆ ಕಿವಿ ಮಾತು ಹೇಳಿದ್ದಾರೆ. ಒಟ್ಟಾರೆ, ಬಿಬಿಎಂಪಿಯ ಚುಕ್ಕಾಣಿ ಹಿಡಿಯಲು ಬಿಜೆಪಿ ಪಾಳಯ ಭಾರೀ ರಣತಂತ್ರ ಹೆಣೆಯುತ್ತಿದೆ. ಮಹಾನಗರ ಗೆಲ್ಲಲು ಆರ್ಎಸ್ಎಸ್ ಗೆಲುವಿನ ರಹಸ್ಯ ತಂತ್ರ ಹೇಳಿಕೊಟ್ಟಿದೆ. ಆದ್ರೆ, ವಲಸಿಗರನ್ನ ಹೊರಗಿಟ್ಟು ಸಭೆ ಮಾಡಿರೋದು ಹಲವು ಪ್ರಶ್ನೆಗಳನ್ನ ಹುಟ್ಟುಹಾಕಿದೆ. ವಿಶೇಷ ವರದಿ: ಮಧುಸೂದನ್, ಪೊಲಿಟಿಕಲ್ ಬ್ಯೂರೋ